

VLADA REPUBLIKE HRVATSKE

Zagreb, 28. lipnja 2023.

|  |  |
| --- | --- |
| Predlagatelj: | Ministarstvo gospodarstva i održivog razvoja |
| Predmet: | Prijedlog uredbe o vrednovanju učinkovitosti poslovanja isporučitelja vodnih usluga |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 35. stavka 3. Zakona o vodnim uslugama („Narodne novine“, broj 66/19.), Vlada Republike Hrvatske je na sjednici održanoj …………2023. donijela

**UREDBU**

**O VREDNOVANJU UČINKOVITOSTI POSLOVANJA ISPORUČITELJA VODNIH USLUGA**

#  OPĆE ODREDBE

*Predmet uređivanja*

### Članak 1.

Ovom Uredbom propisuju se ključni pokazatelji i mjerila učinkovitosti poslovanja, provedba obveze i načina prikupljanja i dostave podataka za izračun ključnih pokazatelja, način mjerenja, vrednovanja i izvještavanja o učinkovitosti poslovanja, vođenje zbirke podataka i način objave rezultata usporedbe i vrednovanja učinkovitosti poslovanja isporučitelja vodnih usluga.

*Značenje pojmova*

Članak 2.

Pojedini pojmovi, u smislu ove Uredbe, imaju sljedeća značenja:

1. *mjerilo* je odnos između dvije mjerne jedinice, u određenom vremenu ili izvan njega ili iskaz mjerne jedinice u određenom vremenu

2. *ključni pokazatelj* je odnos između najmanje dva podatka (varijable), u određenom vremenu ili izvan njega i izražava se u određenom mjerilu

3. *referentna vrijednost ključnog pokazatelja* je vrijednost pojedinog pokazatelja iz Priloga 1. koji je sastavni dio ove Uredbe izračunata u skladu sa smjernicom Vijeća za vodne usluge iz članka 4. stavka 1. ove Uredbe

4. *podatak (varijabla)* je podatak o poslovanju isporučitelja vodnih usluga, na temelju kojih se uspostavljaju ključni pokazatelji.

#  KLJUČNI POKAZATELJI I MJERILA UČINKOVITOSTI POSLOVANJA

*Ključni pokazatelji i mjerila*

Članak 3.

(1) Isporučitelji vodnih usluga dužni su prikupljati podatke i dostavljati ih Vijeću za vodne usluge u svrhu sustavnog praćenja i vrednovanja njihove učinkovitosti poslovanja na temelju izračuna i usporedbe ključnih pokazatelja učinkovitosti poslovanja razvrstanih u skupine iz Priloga 1. ove Uredbe.

(2) Vijeće za vodne usluge dužno je voditi zbirku podataka ključnih pokazatelja iz stavka 1. ovoga članka u elektroničkom obliku (mrežna aplikacija). Zbirka podataka vodi se na razini svakog isporučitelja vodnih usluga i uključuje njihovu usporednu analizu.

(3) Vijeće za vodne usluge donosi smjernicu kojom određuje podatke koji se prikupljaju u svrhu utvrđivanja ključnih pokazatelja, njihov obuhvat, način popunjavanja te rokove njihove dostave Vijeću za vodne usluge. Smjernica se objavljuje na mrežnoj stranici Vijeća za vodne usluge.

(4) Isporučitelji vodnih usluga dužni su dostavljati podatke iz stavka 1. ovoga članka Vijeću za vodne usluge samostalnim unosom u mrežnu aplikaciju iz stavka 2. ovoga članka.

(5) Vrijednosti ključnih pokazatelja na razini svakog isporučitelja vodnih usluga kao i rezultati usporedne analize ključnih pokazatelja iz stavka 2. ovoga članka javno su dostupni na mrežnoj stranici Vijeća za vodne usluge.

(6) Vijeće za vodne usluge na svojoj mrežnoj stranici objavljuje sažetke godišnjih revidiranih financijskih izvještaja isporučitelja vodnih usluga koji su izrađeni u skladu s propisima o računovodstvu.

*Način mjerenja, vrednovanja i izvještavanja o učinkovitosti poslovanja*

Članak 4.

(1) Na temelju prikupljenih podataka iz članka 3. stavka 1. ove Uredbe Vijeće za vodne usluge jednom godišnje donosi smjernicu o načinu izračuna pojedinog ključnog pokazatelja iz Priloga 1. ove Uredbe i referentnim vrijednostima ključnih pokazatelja koju objavljuje na svojoj mrežnoj stranici.

(2) Vijeće za vodne usluge na temelju izračunatih ključnih pokazatelja učinkovitosti poslovanja u skladu sa smjernicom iz stavka 1. ovoga članka, uspoređuje i vrednuje isporučitelje vodnih usluga u odnosu na svaku pojedinu skupinu ključnih pokazatelja i u odnosu na sve pokazatelje iz Priloga 1. ove Uredbe.

(3) O rezultatima usporedbe i vrednovanja učinkovitosti poslovanja isporučitelja vodnih usluga Vijeće za vodne usluge jednom godišnje sastavlja izvješće u okviru izvješća iz članka 65. stavka 6. Zakona o vodnim uslugama („Narodne novine“, broj 66/19.).

*Objava rezultata usporedbe i vrednovanja učinkovitosti poslovanja isporučitelja vodnih usluga*

Članak 5.

Vijeće za vodne usluge objavljuje rezultate provedene usporedbe i vrednovanja učinkovitosti poslovanja isporučitelja vodnih usluga na svojoj mrežnoj stranici u roku od 30 dana od dana prihvaćanja izvješća iz članka 4. stavka 3. ove Uredbe od strane Hrvatskog sabora.

1. PRIJELAZNE I ZAVRŠNE ODREDBE

Članak 6.

Mrežnu aplikaciju iz članka 3. stavka 2. ove Uredbe Vijeće za vodne usluge će uspostaviti u roku od osam mjeseci od dana stupanja na snagu ove Uredbe ili će u istom roku odrediti korištenje jedne od postojećih mrežnih aplikacija za pokazatelje učinkovitosti poslovanja.

### Članak 7.

Vijeće za vodne usluge dužno je smjernicu iz članka 3. stavka 3. ove Uredbe donijeti u roku od šest mjeseci od dana stupanja na snagu ove Uredbe.

 Članak 8.

1. Postojeći javni isporučitelji vodnih usluga dužni su dostaviti podatke iz Priloga 2. koji je sastavni dio ove Uredbe za 2022. godinu u roku od tri mjeseca od dana stupanja na snagu ove Uredbe, a za 2023. godinu do 30. lipnja 2024., na obrascima objavljenim na mrežnoj stranici Vijeća za vodne usluge.
2. Vijeće za vodne usluge dužno je na svojoj mrežnoj stranici do 31. prosinca 2023. objaviti ključne pokazatelje za 2022. godinu, a za 2023. godinu do 30. rujna 2024. prema podacima iz stavka 1. ovoga članka te omogućiti njihovu usporednu analizu na razini svakog postojećeg isporučitelja vodnih usluga.

Članak 9.

Danom stupanja na snagu ove Uredbe prestaje važiti Uredba o mjerilima ekonomičnog poslovanja isporučitelja vodnih usluga („Narodne novine“, broj 112/10.).

Članak 10.

Ova Uredba objavit će se u „Narodnim novinama“, a stupa na snagu 16. srpnja 2023.

KLASA:

URBROJ:

Zagreb,

Predsjednik

 mr. sc. Andrej Plenković

## PRILOG 1.

**KLJUČNI POKAZATELJI UČINKOVITOSTI POSLOVANJA**

**ISPORUČITELJA VODNIH USLUGA**

**(primjenjivo za jedinstvene javne isporučitelja vodnih usluga na uslužnom području)**

Skupina 1. FINANCIJSKI POKAZATELJI

| **Broj** | **Ključni pokazatelji** | **Mjerilo** |
| --- | --- | --- |
| **1** | Ukupni jedinični troškovi poslovanja vezani uz djelatnost vodoopskrbe | eura/m3 |
| **2** | Ukupni jedinični troškovi poslovanja vezani uz djelatnost odvodnje i pročišćavanja otpadnih voda | eura /m3 |
| **3** | Ukupni jedinični operativni troškovi vezani uz djelatnost vodoopskrbe | eura /m3 |
| **4** | Ukupni jedinični operativni troškovi vezani uz djelatnost odvodnje i pročišćavanja otpadnih voda | eura /m3 |
| **5** | Pokrivenost troškova prihodima od vodnih usluga (omjer ukupnih prihoda od vodnih usluga i ukupnih troškova vezanih uz djelatnost vodoopskrbe i odvodnje i pročišćavanja otpadnih voda) | % |
| **6** | Interni troškovi za zaposlene (udio troškova za zaposlene u operativnim troškovima vezanim uz djelatnost vodoopskrbe i odvodnje i pročišćavanja otpadnih voda) | % |
| **7** | Troškovi vanjskih usluga (udio troškova vanjskih usluga u operativnim troškovima vezanim uz djelatnost vodoopskrbe i odvodnje i pročišćavanja otpadnih voda) | % |
| **8** | Troškovi električne energije (udio troškova električne energije u operativnim troškovima vezanim uz djelatnost vodoopskrbe i odvodnje i pročišćavanja otpadnih voda) | % |
| **9** | Troškovi električne energije (udio troškova električne energije u operativnim troškovima vezanim uz djelatnost vodoopskrbe) | % |
| **10** | Troškovi električne energije (udio troškova električne energije u operativnim troškovima vezanim uz djelatnost odvodnje i pročišćavanja otpadnih voda) | % |
| **11** | Pokrivenost ukupnih troškova (omjer ukupnih prihoda od svih dopuštenih djelatnosti i ukupnih troškova vezanih za djelatnost vodoopskrbe i odvodnje i pročišćavanja otpadnih voda) | % |
| **12** | Pokrivenost operativnih troškova (omjer ukupnih prihoda i operativnih troškova vezanih uz djelatnost vodoopskrbe i odvodnje i pročišćavanja otpadnih voda) | % |
| **13** | Pokrivenost kapitalnih izdataka (omjer ukupnih prihoda i kapitalnih troškova vezanih uz djelatnost vodoopskrbe i odvodnje s pročišćavanjem otpadnih voda) | % |
| **14** | Pokrivenost ukupnih troškova vodoopskrbe (omjer ukupnih prihoda i ukupnih troškova vezanih uz djelatnost vodoopskrbe) | % |
| **15** | Pokrivenost operativnih troškova vodoopskrbe (omjer ukupnih prihoda i operativnih troškova vezanih uz djelatnost vodoopskrbe) | % |
| **16** | Pokrivenost kapitalnih izdataka vodoopskrbe (omjer ukupnih prihoda i kapitalnih troškova vezanih uz djelatnost vodoopskrbe) | % |
| **17** | Pokrivenost ukupnih troškova odvodnje (omjer ukupnih prihoda i ukupnih troškova vezanih uz djelatnost odvodnje i pročišćavanja otpadnih voda) | % |
| **18** | Pokrivenost operativnih troškova odvodnje (omjer ukupnih prihoda i operativnih troškova vezanih uz djelatnost odvodnje i pročišćavanja otpadnih voda) | % |
| **19** | Pokrivenost kapitalnih izdataka odvodnje (omjer ukupnih prihoda i kapitalnih troškova vezanih uz djelatnost odvodnje i pročišćavanja otpadnih voda) | % |
| **20** | Stupanj zaduženosti (omjer ukupne imovine umanjene za vlastiti kapital i ukupne imovine koja služi za obavljanje djelatnosti vodoopskrbe i odvodnje i pročišćavanja otpadnih voda) | % |
| **21** | Koeficijent obrtaja imovine (omjer prihoda od prodaje/isporuke vodnih usluga i ukupne imovine koja služi za obavljanje djelatnosti vodoopskrbe i odvodnje i pročišćavanja otpadnih voda) | % |
| **22** | Koeficijent pokrivenosti otplate dugovanja (godišnji omjer novčanoga priljeva i financijskog dugovanja) | % |
| **23** | Postotak naplate prihoda od vodnih usluga (tijekom odabranog perioda analize, npr. godina) | % |

Skupina 2. POKAZATELJI VEZANI UZ ZAPOŠLJAVANJE

| **Broj** | **Ključni pokazatelji** | **Mjerilo** |
| --- | --- | --- |
| **24** | Osposobljenost zaposlenika (omjer broja radnih mjesta popunjenih zaposlenicima koji ispunjavaju sve uvjete propisane općim aktom o ustrojstvu i ukupnog broja radnih mjesta) | % |
| **25** | Broj zaposlenika u odnosu na dužinu sustava vodoopskrbe kojim isporučitelj upravlja | broj zaposlenika/100 km vodovoda |
| **26** | Broj zaposlenika na uređajima za kondicioniranje vode u odnosu na broj stanovnik koji koriste usluge javne vodoopskrbe  | broj zaposlenika/ 1000 stanovnika |
| **27** | Broj zaposlenika na uređajima za pročišćavanje otpadnih voda (UPOV) u odnosu na kapacitet uređaja izražen kao broj ekvivalent stanovnika (ES) | broj zaposlenika/ 1000 ES |
| **28** | Broj zaposlenika u djelatnosti odvodnje otpadnih voda (bez pročišćavanja) u odnosu na dužinu sustava javne odvodnje | broj/100 km sustava odvodnje |
| **29** | Ukupan broj zaposlenika u odnosu na ukupni broj priključaka na sustave vodoopskrbe i odvodnje | broj zaposlenika/1000/priključku vodoopskrbe i odvodnje |
| **30** | Ukupan broj zaposlenih u odnosu na količinu dobavljene vode u vodoopskrbni sustav i količinu ispuštene pročišćene otpadne vode | broj zaposlenika/106 m3/god |
| **31** | Broj zaposlenih u tehničkim službama javnog isporučitelja u odnosu na ukupni broj priključaka na sustave vodoopskrbe i odvodnje | broj zaposlenika/priključku vodoopskrbe i odvodnje/1000 |
| **32** | Broj zaposlenih u tehničkim službama javnog isporučitelja u odnosu na ukupan broj priključenih stanovnika na sustave vodoopskrbe i odvodnje  | broj zaposlenika/priključenim stanovnicima vodoopskrba i odvodnja/1000 |
| **33** | Broj zaposlenih u tehničkim službama odgovornim za vodoopskrbu u odnosu na broj vodoopskrbnih priključaka | broj zaposlenika/vodoopskrbnom priključku/1000 |
| **34** | Broj zaposlenih u tehničkoj službi odgovornim za vodoopskrbu u odnosu na broj priključenih stanovnika | broj zaposlenika/priključeni stanovnici na vodoopskrbu/1000 |
| **35** | Broj zaposlenih u posebnoj ustrojbenoj jedinici odgovornoj za smanjenje gubitaka vode koji rade u uredu i na terenu u odnosu na broj vodoopskrbnih priključaka  | broj zaposlenika/vodoopskrbnom priključku/1000 |
| **36** | Broj zaposlenih u tehničkim službama odgovornim za vodoopskrbu u odnosu na ukupan broj zaposlenika | % |
| **37** | Broj zaposlenih u tehničkim službama odgovornim za odvodnju po priključku na sustav odvodnje | broj zaposlenika/priključku na odvodnju/1000 |
| **38** | Broj zaposlenih u tehničkim službama odgovornim za odvodnju u odnosu na broj priključenih stanovnika na sustav odvodnje | broj zaposlenika/priključenim stanovnicima odvodnja/1000/ |
| **39** | Broj zaposlenih u tehničkim službama odgovornim za odvodnju u odnosu na ukupan broj zaposlenih | % |

Skupina 3. OPERATIVNI POKAZATELJI

| **Broj** | **Ključni pokazatelji** | **Mjerilo** |
| --- | --- | --- |
| **40** | Pritužbe na odgovarajuću razinu tlaka u sustavu javne vodoopskrbe u odnosu na broj priključaka | broj pritužbi/broj priključaka |
| **41** | Infrastrukturni indeks istjecanja - ILI | index |
| **42** | Neprihodovana voda | m3/god |
| **43** | Neprihodovana voda u odnosu na dobavljenu količinu vode | % |
| **44** | Stvarni godišnji gubici vode po priključku | m3/priključku/god |
| **45** | Stvarni dnevni gubici vode po priključku | litara/priključku/dan |
| **46** | Stvarni satni gubici vode u odnosu na dužinu vodoopskrbne mreže | m3/km/sat |
| **47** | Stvarni dnevni gubici vode po priključku u odnosu na tlak u mreži | litara/priključku/dan/mH2O |
| **48** | Kontrola gubitaka (dužina mreže koja je u aktivnoj kontroli tijekom jedne godine u odnosu na ukupnu dužinu mreže) | %/god |
| **49** | Prividni gubici (prividni gubici u odnosu na dobavljenu količinu vode) | % |
| **50** | Kvarovi kućnih priključaka | broj kvarova/1000 priključaka/god |
| **51** | Količina pročišćene otpadne vode po ekvivalent stanovniku godišnje | m3/1000 ES/god |
| **52** | Prekidi u opskrbi vodom (broj stanovnika zahvaćenih prekidom u odnosu na ukupni broj stanovnika koji koriste vodnu uslugu javne vodoopskrbe) | % |
| **53** | Otežana vodoopskrba zbog nepovoljnih hidrauličkih uvjeta - nizak tlak u sustavu (broj dana u godini s niskim tlakom u sustavu u odnosu na ukupan broj dana u godini) | % |
| **54** | Otežana vodoopskrba zbog nepovoljnih hidrauličkih uvjeta - nizak tlak (broj dana s otežanom vodoopskrbom u odnosu na broj vodoopskrbnih priključaka kroz 1000) | broj dana s otežanom vodoopskrbom u godini /broj priključaka/1000 |
| **55** | Otežana vodoopskrba zbog nepovoljnih hidrauličkih uvjeta - nizak tlak (u odnosu na broj sati dnevno i vodoopskrbnom priključku) | broj sati dnevno/vodoopskrbnom priključku/1000 |
| **56** | Broj dana s ograničenjima u isporuci vode uzrokovanih odstupanjem od propisanih parametara za provjeru sukladnosti vode za ljudsku potrošnju  | broj dana/godišnje |
| **57** | Začepljenja sustava javne odvodnje | broj začepljenja /100 km sustava javne odvodnje/ godišnje |
| **58** | Prosječni troškovi popravaka kvarova na vodoopskrbnim cjevovodima | eura/kvaru |
| **59** | Prosječni troškovi popravaka na internim vodoopskrbnim cjevovodima (priključni vodoopskrbni vodovi) | eura/kvaru |
| **60** | Prosječni troškovi popravaka kvarova na cjevovodima odvodnje | eura/kvaru |
| **61** | Prosječni troškovi popravaka na internim odvodnim cjevovodima (priključni vodovi odvodnje) | eura/kvaru |

Skupina 4. POKAZATELJI KVALITETE USLUGE

| **Broj** | **Ključni pokazatelji** | **Mjerilo** |
| --- | --- | --- |
| **62** | Pokrivenost uslugom vodoopskrbe | % |
| **63** | Pokrivenost uslugom odvodnje otpadnih voda | % |
| **64** | Pokrivenost uslugom pročišćavanja otpadnih voda | % |
| **65** | Kvaliteta isporučene vode - sukladnost parametara za provjeru sukladnosti isporučene vode s propisanim parametrima za vodu za ljudsku potrošnju utvrđena vlastitim laboratorijskim analizama (omjer broja sukladnih analiza i ukupnog broja analiza) | % |
| **66** | Kvaliteta isporučene vode utvrđena po ovlaštenom laboratoriju (omjer broja sukladnih analiza i ukupnog broja analiza) | %/god |
| **67** | Sukladnost pročišćavanja s dopuštenim parametrima ispuštanja otpadnih voda (omjer broja sukladnih analiza i ukupnog broja analiza) | %/god |
| **68** | Priuštivost cijene vode kućanstvima (mjesečni izdatak kućanstva za vodne usluge u odnosu na prosječni mjesečni neto raspoloživi dohodak kućanstva na uslužnom području) | % |

Skupina 5. POKAZATELJI ENERGETSKE UČINKOVITOSTI

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **69** | Jedinična potrošnja energije na UPOV-ima u odnosu na količinu pročišćene otpadne vode | kWh/m3/godišnje |
| **70** | Jedinična potrošnja energije na uređajima za kondicioniranje vode u odnosu na količinu dobavljene vode | kWh/m3 |
| **71** | Jedinična potrošnja električne energije u sustavu javne vodoopskrbe u odnosu na ukupnu količinu dobavljene vode | kWh/m3 |
| **72** | Jedinična potrošnja električne energije u sustavu javne odvodnje u odnosu na ukupnu količinu ispuštene otpadne vode | kWh/m3 |
| **73** | Udio potrošnje samostalno proizvedene električne energije u odnosu na ukupnu potrošenu električnu energiju godišnje (vodoopskrba i odvodnja i pročišćavanje otpadnih voda) | % |

Skupina 6. POKAZATELJI UPRAVLJANJA IMOVINOM

| **Broj** | **Ključni pokazatelji** | **Mjerilo** |
| --- | --- | --- |
| **74** | Bruto dugotrajna imovina – vodoopskrba i odvodnja (bruto vrijednost dugotrajne imovine u odnosu na broj stanovnika koji koriste vodne usluge) | euro/stanovniku  |
| **75** | Bruto dugotrajna imovina – vodoopskrba  | euro/stanovniku |
| **76** | Bruto dugotrajna imovina – odvodnja | euro/stanovniku |
| **77** | Prosječna starost imovine (omjer ukupne otpisane vrijednosti imovine i ukupne nabavne vrijednosti imovine) | % |

Skupina 7. POKAZATELJI TROŠKOVA AMORTIZACIJE DUGOTRAJNE IMOVINE

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **78** | Prosječan omjer amortizacije (omjer troškova amortizacije u odnosu na ukupnu nabavnu vrijednost dugotrajne imovine) | % |
| **79** | Prosječna stopa amortizacije dugotrajne imovine (vodoopskrba i odvodnja) | % |
| **80** | Prosječna stopa amortizacije dugotrajne imovine (vodoopskrba) | % |
| **81** | Prosječna stopa amortizacije dugotrajne imovine (odvodnja) | % |

**PRILOG 2.**

**KLJUČNI POKAZATELJI UČINKOVITOSTI POSLOVANJA ISPORUČITELJA VODNIH USLUGA**

**(primjenjivo za postojeće javne isporučitelje vodnih usluga na uslužnom području)**

Naziv pravne osobe (obveznika):

Adresa:

OIB:

MBPS kod DZS:

Pravni oblik:

Skupina 1. POKRIVENOST VODNIM USLUGAMA

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **1** | Broj nekretnina priključenih na sustav javne vodoopskrbe | broj |
| **2** | Broj nekretnina priključenih na sustav javne odvodnje | broj |
| **3** | Ukupan broj nekretnina | broj |

Skupina 2. KOLIČINA VODNIH USLUGA

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **4** | Količina proizvedene (crpljene) vode na vodoopskrbnom/uslužnom području | (m3/mjesečno) |
| **5** | Količina isporučene vode na vodoopskrbnom/uslužnom području | (m3/mjesečno) |
| **6** | Količina zbrinute otpadne vode na aglomeraciji/uslužnom području | (m3/mjesečno) |
| **7** | Broj stanovnika priključenih na sustav javne vodoopskrbe | broj |
| **8** | Broj stanovnika priključenih na sustav javne odvodnje | broj |
| **9** | Broj stanovnika na vodoopskrbnom/uslužnom području | broj |
| **10** | Broj priključaka (po kategorijama potrošača) | broj |

Skupina 3. KOLIČINA FAKTURIRANE VODNE USLUGE JAVNE VODOOPSKRBE

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **11** | Količina fakturirane usluge javne vodoopskrbe | (m3/mjesečno) |
| **12** | Količina nefakturirane usluge javne vodoopskrbe (gubici) | (m3/mjesečno) |

Skupina 4. KVALITETA USLUGE

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **13** | Dužina mreže | (km) |
| **14** | Lomovi u mreži | (broj) |
| **15** | Puknuća u mreži | (broj) |
| **16** | Broj sati isporuke usluge javne vodoopskrbe | (sati/mjesečno) |
| **17** | Broj sati prekida isporuke usluge javne vodoopskrbe | (sati/mjesečno) |
| **18** | Broj nesukladnih uzoraka vode iz sustava javne vodoopskrbe | (broj) |
| **19** | Broj nesukladnih uzoraka otpadne vode iz sustava javne odvodnje | (broj) |
| **20** | Ukupan broj uzoraka vode iz sustava javne vodoopskrbe | (broj) |
| **21** | Ukupan broj uzoraka otpadne vode iz sustava javne odvodnje | (broj) |
| **22** | Broj nesukladnih uzoraka vode iz sustava javne vodoopskrbe koje je analizirao ovlašteni laboratorij neovisan o isporučitelju vodne usluge | (broj) |
| **23** | Broj nesukladnih uzoraka otpadne vode iz sustava javne odvodnje koje je analizirao ovlašteni laboratorij neovisan o isporučitelju vodne usluge | (broj) |
| **24** | Ukupan broj uzoraka vode iz sustava javne vodoopskrbe koje je analizirao ovlašteni laboratorij neovisan o isporučitelju vodne usluge | (broj) |
| **25** | Ukupan broj uzoraka otpadne vode iz sustava javne odvodnje koje je analizirao ovlašteni laboratorij neovisan o isporučitelju vodne usluge | (broj) |
| **26** | Broj primljenih prigovora na kvalitetu usluge | (broj) |
| **27** | Broj riješenih prigovora u roku od 15 dana | (broj) |

Skupina 5. TROŠKOVI

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **28** | Troškovi usluge javne vodoopskrbe | (kn) |
| **29** | Troškovi usluge javne odvodnje | (kn) |
| **30** | Ukupni troškovi poslovanja | (kn) |
| **31** | Ukupan broj zaposlenika | (broj) |
| **32** | Ukupni troškovi svih zaposlenika | (kn) |
| **33** | Broj zaposlenika u sustavu javne vodoopskrbe | (broj) |
| **34** | Broj zaposlenika u sustavu javne odvodnje | (broj) |
| **35** | Troškovi zaposlenika u sustavu javne vodoopskrbe | (kn) |
| **36** | Troškovi zaposlenika u sustavu javne odvodnje | (kn) |
| **37** | Ukupni troškovi električne energije | (kn) |
| **38** | Ukupni troškovi tekućeg održavanja | (kn) |
| **39** | Ukupni troškovi amortizacije | (kn) |
| **40** | Ostali materijalni troškovi | (kn) |
| **41** | Prihod redovne djelatnosti usluge javne vodoopskrbe | (kn) |
| **42** | Prihod redovne djelatnosti usluge javne odvodnje | (kn) |
| **43** | Prihod redovne djelatnosti | (kn) |
| **44** | Ukupni troškovi redovne djelatnosti | (kn) |

Skupina 6. ZADUŽENOST I KAPITAL

|  |  |  |
| --- | --- | --- |
| **Broj** | **Ključni pokazatelji** | **Mjerilo** |
| **45** | Stupanj zaduženosti | % |
| **46** | Kapital društva | (kn) |

**OBRAZLOŽENJE**

Donošenje Uredbe o vrednovanju učinkovitosti poslovanja isporučitelja vodnih usluga (u daljnjem tekstu: Uredba) propisano je člankom 35. stavkom 3. Zakona o vodnim uslugama (Narodne novine, broj 66/19.; u daljnjem tekstu: Zakon).

Ova Uredba sastavni je dio paketa propisa koji čine pravni okvir za provedbu institucionalne reforme u sektoru vodnih usluga, kojom se planira objediniti 154 javnih isporučitelja vodnih usluga, njihovim pripajanjem prema pravilu „jedan isporučitelj na uslužnom području“. Reformski paket propisa u sektoru vodnih usluga čine:

* + Uredba o uslužnim područjima
	+ Uredba o metodologiji za određivanje cijene vodnih usluga
	+ Uredba o posebnim uvjetima za obavljanje djelatnosti vodnih usluga
	+ ova Uredba
	+ Uredba o regulatornom računovodstvu i
	+ Uredba o Vijeću za vodne usluge.

Prve četiri uredbe pokazatelji su uspješnosti Nacionalnog plana oporavka i otpornosti 2021.-2026. (u daljnjem tekstu: NPOO) - (pokazatelj #60). Njime su planirane investicije u području vodnoga gospodarstva u vrijednosti od 697 milijuna eura, od čega je 539 milijuna eura planirano za projekte u sektoru vodnih usluga. Ispunjenje pokazatelja uspješnosti #60 NPOO-a preduvjet je za dostupnost sredstava iz Mehanizma za oporavak i otpornost Europske unije (RRF) za planirane projekte.

Uredba o uslužnim područjima („Narodne novine“, broj 147/21.) donesena je u prosincu 2021. te je Odlukom Ustavnog suda Republike Hrvatske od 7. veljače 2023. ukinuta u cijelosti, s pravnim učinkom od 15. srpnja 2023., što znači da do toga datuma treba biti donesena nova Uredba o uslužnim područjima. Uredba o uslužnim područjima planira se donijeti istodobno s ovom Uredbom, sa stupanjem na snagu 15. srpnja 2023.

Također, Uredba o posebnim uvjetima za obavljanje djelatnosti vodnih usluga i Uredba o metodologiji za određivanje cijene vodnih usluga planiraju se donijeti istodobno s ovom Uredbom.

U trećem tromjesečju 2023. planiraju se donijeti Uredba o regulatornom računovodstvu i Uredba o Vijeću za vodne usluge.

Vrednovanje učinkovitosti poslovanja (tzv. benchmarking) osnovni je mehanizam prikupljanja, obrade, analize i usporedbe podataka o učinkovitosti poslovanja isporučitelja vodnih usluga, na temelju kojih se upravlja sektorom vodnih usluga. Rezultati vrednovanja učinkovitosti poslovanja pružaju korisne informacije kako osnivačima, tako i tijelima koji nadziru sektor vodnih usluga (ministarstvo nadležno za vodno gospodarstvo i Vijeće za vodne usluge) te osobama koje pružaju tehničku i financijsku potporu provedbi projekata (Hrvatske vode, kohezijski fondovi EU, međunarodne bankarske institucije i komercijalne banke). Rezultati vrednovanja učinkovitosti poslovanja pokazuju i smjerove mogućih poboljšanja u svim aspektima poslovanja isporučitelja vodnih usluga.

Obveza prikupljanja i dostave podataka o učinkovitosti poslovanja isporučitelja vodnih usluga predviđeno ovom Uredbom i njezinim Prilogom 1. odnosi se na objedinjene isporučitelje vodnih usluga.

Obveza dostave podataka iz Priloga 2. ove Uredbe, u skladu s prijelaznom odredbom članka 8. stavka 1. ove Uredbe odnosi se na postojeće neobjedinjene isporučitelje vodnih usluga.

Vrednovanje učinkovitosti poslovanja također je preduvjet za utvrđivanje ispunjenja posebnih uvjeta za učinkovitost poslovanja javnih isporučitelja (članak 16. stavak 4. Zakona) odnosno za ishođenje trajnog rješenja za obavljanje djelatnosti svih isporučitelja vodnih usluga (članak 16. stavak 6. Zakona) kako je to predloženo propisati Uredbom o posebnim uvjetima za obavljanje djelatnosti vodnih usluga.

Ovom Uredbom propisuju se pokazatelji i mjerila za ocjenu učinkovitosti poslovanja, način prikupljanja i dostave podataka za izračun ključnih pokazatelja, način mjerenja, vrednovanja i izvještavanja o učinkovitosti poslovanja, vođenje zbirke podataka i objava rezultata usporedbe i vrednovanja rada javnih isporučitelja.

Postupak usporedbe i vrednovanja učinkovitosti poslovanja isporučitelja vodnih usluga provodi Vijeće za vodne usluge (u daljnjem tekstu: Vijeće) kao neovisno i nadzorno državno tijelo koje imenuje Hrvatski sabor i koje za svoj rad odgovara neposredno Hrvatskom saboru.

Postupak vrednovanja poslovanja isporučitelja vodnih usluga provodio se do sada sukladno Uredbi o mjerilima ekonomičnog poslovanja isporučitelja vodnih usluga („Narodne novine“, broj 112/10.), ali u ograničenom obuhvatu. Međutim, sustavno vrednovanje učinkovitosti poslovanja svih isporučitelja vodnih usluga, a posebice javnih, uspostavit će se tek stupanjem na snagu ove Uredbe koja propisuje 81 ključni pokazatelj prilagođen i relevantan upravo za sektor vodnih usluga.

Skup pokazatelja koji se propisuju u Prilogu 1. ove Uredbe određen je kao kombinacija pokazatelja koje kao relevantne predlažu međunarodne asocijacije, i to: Međunarodna mreža za vrednovanje učinkovitosti poslovanja (*International Benchmarking Network ili skraćeno IBNET)* i Međunarodna udruga za vode (*International Water Association ili skraćeno IWA)*  i koriste se u drugim državama članicama EU i diljem svijeta.

Vrednovanje učinkovitosti poslovanja važan je korak u provedbi cjelovite reforme sektora vodnih usluga s obzirom da je jedan od osnovnih ciljeva te reforme upravo učinkovitost u provedbi velikog investicijskog ciklusa u razvoj vodnokomunalne infrastrukture, učinkovitost u održavanju i pogonu sustava javne vodoopskrbe i javne odvodnje, financijska stabilnost i samoodrživost isporučitelja na uslužnim područjima uz osiguranje priuštivosti cijene vodne usluge za korisnike tih usluga i nakon provedbe navedenih investicija. Nadalje, temeljno zakonsko načelo djelatnosti vodnih usluga je da se obavljaju trajno, učinkovito, ekonomično i svrhovito uz osiguranje održivog razvitka i stalno povećanje kvalitete. Pritom vodne građevine putem kojih se vodne usluge pružaju korisnicima moraju biti trajno u stanju funkcionalne ispravnosti.

U provedbi ove Uredbe, Vijeće za vodne usluge donosi dvije smjernice:

* smjernicu iz članka 3. stavka 3. Uredbe, kojom detaljno uređuje način prikupljanja podataka, obuhvat i rokove dostave podataka Vijeću
* smjernicu iz članka 4. stavka 1. Uredbe kojom, jednom godišnje, na temelju prikupljenih podataka, uređuje način izračuna pojedinog ključnog pokazatelja iz Priloga 1. i referentnim vrijednostima ključnih pokazatelja koju objavljuje na svojoj mrežnoj stranici.

Vijeće za vodne usluge dužno je voditi zbirku podataka ključnih pokazatelja iz stavka 1. članka 3. ove Uredbe u elektroničkom obliku (mrežna aplikacija). Zbirka podataka vodi se na razini svakog isporučitelja vodnih usluga i uključuje njihovu usporednu analizu. Isporučitelji vodnih usluga dužni su dostavljati Vijeću podatke o učinkovitosti poslovanja samostalnim unosom u mrežnu aplikaciju.

S obzirom da je donošenje ove Uredbe jedan od ključnih pokazatelja uspješnosti provedbe NPOO-a, o ovoj Uredbi razmijenjena su mišljenja s predstavnicima Europske komisije u razdoblju od prosinca 2022. do svibnja 2023.

U razmjeni mišljenja s Europskom komisijom prihvaćena su njihova stajališta:

* da vrijednosti ključnih pokazatelja na razini svakog isporučitelja vodnih usluga kao i rezultati usporedne analize ključnih pokazatelja budu javno dostupni na mrežnoj stranici Vijeća za vodne usluge, kako za objedinjene isporučitelje (članak 3. stavak 5.), tako i za neobjedinjene isporučitelje (članak 8. stavak 2.)
* da Vijeće za vodne usluge na svojoj mrežnoj stranici objavljuje sažetke godišnjih revidiranih financijskih izvještaja isporučitelja vodnih usluga koji su izrađeni u skladu s posebnim propisima o računovodstvu. Vijeće za vodne usluge će u roku od šest mjeseci od dana stupanja na snagu ove Uredbe donijeti smjernicu iz članka 3. stavka 3. Uredbe.

Mrežnu aplikaciju Vijeće za vodne usluge uspostavit će u roku od osam mjeseci od dana stupanja na snagu ove Uredbe ili će u istom roku odrediti korištenje jedne od postojećih mrežnih aplikacija za pokazatelje učinkovitosti poslovanja.

Ova Uredba objavit će se u „Narodnim novinama“, a stupit će na snagu 16. srpnja 2023. s obzirom na to da je člankom 110. Zakona propisano da će se donijeti u roku od devet mjeseci od dana stupanja na snagu Uredbe o uslužnim područjima, a koja će stupiti na snagu 15. srpnja 2023.

O ovoj Uredbi provedeno je savjetovanje sa zainteresiranom javnošću, objavom na središnjem državnom portalu e-Savjetovanja, u razdoblju od 15. do 19. prosinca 2022., kao i brojne konzultacije s bitnim dionicima (javnim isporučiteljima vodnih usluga i jedinicama lokalne samouprave koji su njihovi osnivači) putem radionica kroz projekt „Potpora smanjenju gubitaka vode u okviru reforme vodnoga gospodarstva u Republici Hrvatskoj“. Radionice su održane 12., 13., 14., 17., 20. i 21. listopada 2022. Zbog proteka vremena i usklađivanja s Europskom komisijom u razdoblju od prosinca 2022. do svibnja 2023., a radi transparentnosti, provedeno je ponovljeno savjetovanje sa zainteresiranom javnošću, objavom na središnjem državnom portalu e-Savjetovanja, u razdoblju od 7. do 13. lipnja 2023.